CELEX: 32021R2205
Language: mt
Date: 2021-12-13 00:00:00
Title: Regolament ta’ Implimentazzjoni tal-Kummissjoni (UE) 2021/2205 tat-13 ta’ Diċembru 2021 li jemenda r-Regolament (KE) Nru 847/2006 fir-rigward tal-volum ta’ ċertu ħut ippreparat jew ippreservat li joriġina fit-Tajlandja li jista’ jiġi importat skont il-kwota tariffarja 09.0706

14.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 446/38
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/2205
         tat-13 ta’ Diċembru 2021
         li jemenda r-Regolament (KE) Nru 847/2006 fir-rigward tal-volum ta’ ċertu ħut ippreparat jew ippreservat li joriġina fit-Tajlandja li jista’ jiġi importat skont il-kwota tariffarja 09.0706
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Deċiżjoni tal-Kunsill 2006/324/KE tas-27 ta’ Frar 2006 dwar il-konklużjoni ta’ Ftehim fil-forma ta’ Skambju ta’ Ittri bejn il-Komunità Ewropea u r-Renju tat-Tajlandja bis-saħħa tal-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 dwar il-modifika tal-konċessjonijiet fl-iskedi tar-Repubblika Ċeka, ir-Repubblika tal-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika Slovakka matul l-adeżjoni tagħhom mal-Unjoni Ewropea (1), u b’mod partikolari l-Artikolu 2 tagħha,
         Billi:
         
                     (1)
                  
                  
                     Ir-Regolament tal-Kummissjoni (KE) Nru 847/2006 (2) jistabbilixxi l-amministrazzjoni tal-kwoti tariffarji tal-Komunità għal ċertu ħut ippreparat jew ippreservat. Il-Ftehim bejn l-Unjoni Ewropea u r-Renju tat-Tajlandja skont l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) tal-1994 relatat mal-modifika tal-konċessjonijiet fuq il-kwoti tariffarji kollha inklużi fl-Iskeda CLXXV tal-UE bħala konsegwenza tal-ħruġ tar-Renju Unit mill-Unjoni Ewropea (3), jistabbilixxi l-kwantità għal ċerti kwoti tariffarji tal-Unjoni fir-rigward tal-volumi ta’ prodotti li jridu jiġu importati mit-Tajlandja. Il-Ftehim daħal fis-seħħ fl-20 ta’ Lulju 2021.
                  
               
                     (2)
                  
                  
                     Il-kwantità għal ċerti kwoti tariffarji tal-Unjoni kif stabbilit f’dak il-Ftehim għall-volum ta’ ċertu ħut ippreparat jew ippreservat jenħtieġ li tiġi riflessa fir-Regolament (KE) Nru 847/2006.
                  
               
                     (3)
                  
                  
                     Għaldaqstant, jenħtieġ li r-Regolament (KE) Nru 847/2006 jiġi emendat skont dan.
                  
               
                     (4)
                  
                  
                     Minħabba l-ħtieġa urġenti biex jiġi implimentat il-Ftehim, jenħtieġ li dan ir-Regolament jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Peress li l-emendi introdotti minn dan ir-Regolament jikkonċernaw il-perjodu tal-kwota tariffarja li jkun għaddej fid-data tad-dħul fis-seħħ tiegħu, jeħtieġ li jiġu stabbiliti dispożizzjonijiet ta’ tranżizzjoni għal dak il-perjodu.
                  
               
                     (5)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            Emenda tar-Regolament (KE) Nru 847/2006
            Ir-Regolament (KE) Nru 847/2006 huwa emendat kif ġej:
            
                        (1)
                     
                     
                        fl-Artikolu 1, il-paragrafu 2 huwa sostitwit b’dan li ġej:
                        
                           “2.   Kwota tariffarja annwali ta’ 1 054 tunnellata b’eżenzjoni mid-dazji doganali għandha tinfetaħ għall-importazzjonijiet fl-Unjoni ta’ sardin, plamtu, kavalli tal-ispeċijiet Scomber scombrus u Scomber japonicus, ħut tal-ispeċi Orcynopsis unicolor, ippreparat jew ippreżervat, għajr dak sħiħ jew f’biċċiet, li jaqa’ fil-kodiċi NM 1604 20 50.”;
                        
                     
                  
                        (2)
                     
                     
                        fl-Artikolu 2, il-paragrafu 2 huwa sostitwit b’dan li ġej:
                        
                           “2.   mill-kwota tariffarja ta’ 1 054 tunnellata fl-Artikolu 1(2), 423 tunnellata għandhom japplikaw fin-numru tal-ordni 09.0706 għall-importazzjonijiet li joriġinaw fit-Tajlandja, u l-parti li jifdal, jiġifieri 631 tunnellata, għandhom japplikaw fin-numru tal-ordni 09.0707 għall-importazzjonijiet li joriġinaw fil-pajjiżi terzi kollha minbarra r-Renju Unit.”.
                        
                     
                  
         
            Artikolu 2
            Dispożizzjonijiet ta’ tranżizzjoni għall-perjodu attwali tal-kwota tariffarja
            
               1.   Il-volum disponibbli għall-bqija tal-perjodu tal-kwota tariffarja li jkun għaddej fid-data tad-dħul fis-seħħ ta’ dan ir-Regolament għandu jkun id-differenza bejn il-volum tal-kwota kif emendat b’dan ir-Regolament u l-volum tal-kwota diġà allokat qabel id-data tad-dħul fis-seħħ ta’ dan ir-Regolament.
            
            
               2.   Jekk mad-dħul fis-seħħ ta’ dan ir-Regolament il-kwota applikabbli fit-13 ta’ Diċembru 2021 tkun ġiet eżawrita, il-volum tal-kwota l-ġdid disponibbli għandu jiġi allokat lill-operaturi skont l-ordni kronoloġika tad-dati ta’ aċċettazzjoni tad-dikjarazzjonijiet doganali tagħhom għar-rilaxx għal ċirkolazzjoni libera. L-operaturi li importaw il-merkanzija tagħhom matul il-perjodu attwali tal-kwota tariffarja, iżda qabel id-dħul fis-seħħ ta’ dan ir-Regolament, mingħajr ma bbenefikaw mill-kwota tariffarja, għandhom jiġu rimborżati, fuq talba tagħhom u sa fejn il-bilanċ tal-kwota tariffarja jippermetti dan, id-differenza fid-dazju diġà mħallas.
            
         
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Diċembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 120, 5.5.2006, p. 17.
         
            (2)  Ir-Regolament tal-Kummissjoni (KE) Nru 847/2006 tat-8 ta’ Ġunju 2006 li jiftaħ u jipprevedi għall-amministrazzjoni ta’ kwoti ta’ tariffi tal-Komunità għal ċertu ħut ippreparat jew ippreservat (ĠU L 156, 9.6.2006, p. 8).
         
            (3)  ĠU L 274, 30.7.2021, p. 57.